
Text rozhodnutia
Súd: Krajský súd Bratislava Spisová značka: 4Co/150/2015 Identifikačné číslo súdneho spisu: 1713201626 Dátum vydania rozhodnutia: 29. 06. 2015 Meno a priezvisko sudcu, VSÚ: JUDr. Valéria Kleinová ECLI: ECLI:SK:KSBA:2015:1713201626.1 Uznesenie Krajský súd v Bratislave v právnej veci navrhovateľa: Allianz - Slovenská poisťovňa, a.s., Dostojevského rad 4, Bratislava, proti odporcovi: Ľ. W., naposledy bytom T., X. T. XXX/X, zast. opatrovníčkou T. T., súdnou tajomníčkou Okresného súdu Pezinok, o zaplatenie 40,35 Eur s prísl., o čiastočnom späťvzatí návrhu navrhovateľom po vydaní rozsudku Okresného súdu Pezinok zo dňa 7. januára 2015, č.k. 9C 34/2014-30, takto r o z h o d o l : Odvolací súd späťvzatie návrhu navrhovateľa v časti týkajúcej sa úrokov z omeškania pripúšťa, rozsudok súdu prvého stupňa v tejto časti zrušuje a konanie zastavuje. o d ô v o d n e n i e : Napadnutým rozsudkom súd prvého stupňa uložil odporcovi povinnosť zaplatiť navrhovateľovi sumu 40,35 Eur spolu s úrokom z omeškania vo výške 9% ročne zo sumy 40,35 Eur od 8.12.2010 do zaplatenia a trovy konania (náhradu trov konania) vo výške 16,50 Eur, všetko do troch dní odo dňa právoplatnosti tohto rozsudku. Po vyhlásení rozsudku súdom prvého stupňa podaním zo dňa 12.1.2015 navrhovateľ vzal v časti úrokov z omeškania svoj návrh späť a žiadal konanie v tejto časti zastaviť. Odporca ani opatrovníčka odporcu odvolací návrh nepodali. Opatrovníčka odporcu na výzvu odvolacieho súdu, či súhlasí so späťvzatím návrhu navrhovateľa v časti úrokov z omeškania s tým, že ak sa v určenej lehote nevyjadrí, bude sa mať za to, že voči tomuto čiastočnému späťvzatiu návrhu nemá námietky (§ 101 ods. 3 O.s.p.), nereagovala. Odvolací súd preto vyvodil, že opatrovníčka odporcu proti uvedenému čiastočnému späťvzatiu návrhu navrhovateľa nemala námietky. Podľa § 208 O.s.p. ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o prípustnosti späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. V danom prípade navrhovateľ vzal v časti úrokov z omeškania svoj návrh späť po tom, čo už rozhodol súd prvého stupňa, ale jeho rozhodnutie nebolo doposiaľ právoplatné, preto odvolací súd majúc tiež za to, že odporca, resp. opatrovníčka odporcu proti tomuto späťvzatiu námietky nemala, späťvzatie návrhu navrhovateľa v časti úrokov z omeškania pripustil, rozsudok súdu prvého stupňa v tejto časti zrušil a konanie zastavil (§ 208 O.s.p.). Toto rozhodnutie bolo prijaté senátom Krajského súdu v Bratislave pomerom hlasov 3:0. Poučenie: Toto uznesenie nemožno napadnúť odvolaním.

